ЛэжьапIэншэхэм я бжыгъэм кIэроху
2013 гъэм бадзэуэгъуэм и 1-м ирихьэлIэу Къэбэрдей-Балъкъэр Республикэм цIыхухэр лэжьапIэкIэ къызэгъэпэщынымкIэ и органхэм лэжьапIэншэу щатхар зэрыхъур 8649-рэщ. Ар нэгъабэ и апхуэдэ зэман дыдэм елъытауэ проценти 10,2-кIэ нэхъ мащIэщ.
КъБР-м ЦIыхухэр лэжьапIэкIэ къызэгъэпэщынымкIэ и къэрал комитетым и къудамэм и унафэщI Мамбэт ФатIимэ къызэрилъытэмкIэ, лэжьапIэншагъэр нэсу щIахуэмыгъэкIуэдым и щхьэусыгъуэ нэхъыщхьэхэм ящыщщ IэнатIэщIэу къызэIуаххэр иджыри зэрымащIэр, зыпэрыт IэнатIэм езыхэм я жэрдэмкIэ къыпэрыкIыж цIыхухэм я бжыгъэм зэрыхэхъуэр, щIалэгъуалэр, ныкъуэдыкъуэхэр, зи ныбжьыр пенсэ кIуэгъуэм нэблэгъахэр, сабий куэд, сабий ныкъуэдыкъуэ, сабий цIынэ зиIэхэр лэжьапIэ зытхэм къащтэн зэрафIэмыфIыр, нэгъуэщIхэри.
КъБР-м ЦIыхухэр лэжьапIэкIэ къызэгъэпэщынымкIэ и къэрал комитетым и пресс-IуэхущIапIэ.
